ጃዋር ቅድሚ ሕዚ፡ ካብ ኢትዮጵያ ቅድሚ ምውፅኡ፡ ናብ ትግራይ ከይዱ ከምዝነበረ ይዛረብ። ንኣክሱም ርእይዋ እዩ። "ፖለቲካዊ ተሳትፎ ምስጀመርኩ ግን ከይደ ኣይፈልጥን። ነታ ክልል እፈልጣ እየ ክብል ኣይኽእልን። ሕዚ ዝኸደሉ ዕላማ፡ ንዝሓለፈ 27 ዓመታት፡ ህወሓት ብዝሰርሖ ጥፍኣት ኣብ ሞንጎ ትግራይን ካልኦት ክልላትን ምርሕሓቕ ከምዝተፈጠረ ፍሉጥ እዩ። ሕዚ ህወሓት ፖለቲካዊ ዓብላልነቱ ስለዝሰኣነ፡ ኣብ ውሽጢ ኢህወዴግ ምትፍናን ዝተፈጠረ ይመስል። ነዚ ምትፍናን ምዝሕሓል ከድሊ እዩ። ዴሞክራሲያዊት፣ ሰላማዊት፣ ሓድነት ዘለዋ ሃገር ክንሃንፅ እንተደሊና፡ ንሓንቲ ክልል ንወሰን ደፊእኻ ኣይኸውንን። ብዘለኒ ተሰማዕነት፤ ተጋሩ ኣብዚ ለውጢ ቀጥታዊ ተሳትፎ ክህልዎም ንምሕጋዝ ክፍትን እየ። ስለዚ ድማ ናብታ ክልል ከይደ ምስ ምሁራት ኮፍ ኢለ፡ ዘተሓሳስቦም ጉዳይ እንታይ ከምዝኾነ ክሰምዕ እደሊ እየ። ምስ መራሕቲ ህወሓት 'ውን ከይተረፈ ንምዝርራብ፣ ንምስማዕን ፍታሕ ንምቕራብን ሓሲበ ኣለኹ" ኢሉ። ተሳትፎ ሰብመዚ ኣብቲ ናዕቢ በዓል ለማ መገርሳ ዝሰርሕዎ ስራሕ ኣናኢስና ክንሪኦ ኣይግባእን በሃሊ እዩ ጃዋር። "በዓል ለማ ናብ ቅድሚት ብምምፃእ፤ ምስ ገዱ ተዋዲዶም ዝሰርሕዎ ስራሕ፤ ነታ ሃገር ኣድሒኑዋ እዩ። ምኽንያቱ፤ ንሳቶም እንተዘይመፁ፡ ነቲ ስርዓት ብዓመፅ ናብ ምግልባጥ ኢና ኽንከይድ ነይርና። ከምኡ እንተንገብር ድማ ውድቀት ሃገር ከስዕብ ዝኽእል ሓደጋ ነይርዎ እዩ" ኢሉ። ኣብቲ ናዕቢ፡ ምውህሃድ ሰብመዚን መናእሰይን ኣመልኪቱ እንትዛረብ ድማ እኒ ለማ ጥራሕ ኣይኮኑን ነይሮም ይብል። "ኣብ ፖለቲካ ኾነ ኣብቲ ወተሃደራዊ ክንፊ፣ ከምኡ'ውን ኣብ ድሕንነት ንዓሰርተ ዓመታት ውሽጢ ንውሽጢ ክሰርሑ ዝፀንሑ ሰባት ነይሮም'ዮም። ምስ ገሊኦም ንዘራረብ ነይርና፤ ብኣብዝሓ ግን ንናበብ ኢና ነይርና።" ሓላፍነት ክወስድ ድዩ?
